钦定古今图书集成/明伦汇编/氏族典/第298卷 > 《廖用贤尚友录》 > 姜潜
## 钦定古今图书集成/明伦汇编/氏族典/第298卷 > 《廖用贤尚友录》 > 姜潜

按《宋史姜潜传》：“潜字至之，兖州奉符人。从孙复学《春
秋》。用田况举，召试学士院，为明州录事参军。以母思
乡，求致仕，敕过门下，知封驳司吴奎封还之，而与韩
绛共上章以荐，徙兖州录事参军，从奎辟郓州教授。
奎升堂拜其母，又荐为国子直讲，韩王宫伴读。谒宗
正允弼，吏引趋庭，潜不答，呼马欲去，遂以客礼见。熙”
宁初，诏举选人淹滞者，与京官凡三十七人，潜在选
中。神宗闻其贤，召对延和殿，访以治道何以致之，对
曰：“有尧、舜二典在，顾陛下致之之道何如？”知陈留县，
至数月，青苗令下。潜出钱榜其令于县门，已徙之乡
落，各三日无应者，遂撤榜付吏曰：“民不愿矣。”钱以是
独得不散。司农、开封疑潜沮格，各使其属来验，皆如
令。而条例司劾祥符住散青苗钱，潜知且不免，移疾
去。县人诣府请留之，不得。家居卒，年六十六。